ናይ ሓንቲ ሃገር ቁጠባ ውዑይ ምንቅስቓስ ክህልዎ ዝገብር ዕዳጋ እዩ ይብሉ ሰብ ሞያ ስነ ቑጠባ። ምኽፋት ዶብ ኢትዮ-ኤርትራ ድማ ብኽልተኡ ወገን፡ ቁጠባዊ ረብሓታት ከአንፈት ጀሚሩ ከምዝነበረ ይዝረብ። "እዛ ናይ ሕጂ ሰላም ኣብ ማእኸል ሃገር ተኾሚሩ ዝነበረ ኢንቨስትመንት ናብ ሰሜን ክፈስስ ኣኽኢላ'ያ" ዝብል ኢትዮጵያዊ ሙሁር ስነ ቁጠባ ሙዑዝ ሓድሽ፡ ኣብ መጻኢ፡ ኣብ ውሽጢ ዓድን ወጻእን ዘለው ሰብ ሃፍቲ ቅርበት ወደብ እናረኣዩ ናብ ሰሜን ገጾም ክሰሓቡ ተኽእሎ ኣሎ ይብል። ኣውፈርቲ ውሽጢ ዓድን ወጻእን ቀዳምነት ዝህብዎ መዐቀኒ ሰላም እዩ ይብል እዚ ምሁር። መስርሕ ሰላም ኢትዮ-ኤርትራ'ውን ትኽክለኛ ኣንፈት ወጺኡሉ ዝቕጽል እንተድኣኾይኑ፡ ንዓመታት ተሃስዮም ንዝነበሩ ከባቢታት ዶብ ክልቲኤን ሃገራት ሓደሽቲ ዕድላት ወፍሪ (ኢንቨስትመንት) ክፈጥር ከም ዝኽእል እቲ ምሁር ይዛረብ። ሰላም ኢትዮ-ኤርትራ ኣብ ሙዚቃ ትግርኛ እንታይ ጽልዋ ኣሕዲሩ?
